HKG:n tehtävänä oli Uentropissa (Unnan piirikunnassa) Saksan liittotasavallassa sijaitsevan ydinvoimalan käytöstä poistamista koskevan ohjelman toteuttaminen laitoksen täydelliseen sulkemiseen ja eristämiseen asti, minkä jälkeen se soveltaa suljettujen ydinvoimalaitosten valvontaohjelmaa.

VIIMEAIKAINEN KEHITYS

Hochtemperatur-Kernkraftwerk GmbH (HKG), Hamm, pyysi 7. lokakuuta 2021 päivätyllä kirjeellä lisää jatkoaikaa alun perin päätöksellä 74/295/Euratom myönnetylle yhteisyrityksen oikeudelliselle asemalle, jota oli jo kahdesti jatkettu 7. toukokuuta 2002 tehdyllä neuvoston päätöksellä yhdentoista vuoden ajaksi 1. tammikuuta 1999 alkaen ja 17. kesäkuuta 2011 tehdyllä neuvoston päätöksellä kahdeksan vuoden ajaksi 1. tammikuuta 2010 alkaen. Vastaavaa jatkoaikaa pyydettiin myös samaan aikaan myönnetyille vapautuksille maaomaisuuden hankkimiseen liittyvästä verosta (Grunderwerbsteuer), kiinteistöverosta (Grundsteuer) ja voitosta kannettavan veron (Gewerbesteuer) siitä osasta, joka koskee pitkäaikaisen velan korkoja. Lisäksi HKG pyysi, että se vapautettaisiin kaikista välittömistä veroista, joita muutoin kannettaisiin yhteisyrityksiltä, niiden omaisuudesta, varoista tai tuloista. Se pyysi, että tämä vapautus toteutettaisiin mahdollisimman laajasti ja että sitä sovellettaisiin 1. tammikuuta 2018 alkaen. Selvyyden vuoksi HKG pyysi vapautusta seuraavista Saksassa sovellettavista välittömistä veroista (luettelo ei ole tyhjentävä):

–Körperschaftsteuer (yhteisövero)

–Solidaritätszuschlag (yhteisöveron ”yhteisvastuulisä”)

–Gewerbesteuer (alueellinen elinkeinovero)

–Grunderwerbsteuer (kiinteistön luovutusvero)

–Grundsteuer (kiinteistövero)

Saksan liittohallituksen lausunto yhteisyrityksen oikeudellisen aseman jatkamista koskevasta HKG:n pyynnöstä

Euroopan komissiolle 23. huhtikuuta 2021 ja 6. toukokuuta 2022 toimittamissaan lausunnoissa Saksan liittohallitus tuki HKG:n pyyntöä eurooppalaisen yhteisyrityksen oikeudellisen aseman jatkamisesta seuraavista syistä:

THTR:n eristämisvaihe jatkuu nykyisen suunnitellun ajanjakson jälkeen. Tämä vaihe on taloudellisesti turvattu liittohallituksen, Nordrhein-Westfalenin osavaltion, HKG:n ja sen osakkaiden välisillä sopimusjärjestelyillä 31. joulukuuta 2022 saakka.

THTR:n ennakoitu epätavallisen pitkä eristämisvaihe ja erityisesti betonisen reaktoripaineastian (RCRPV) myöhempi purkaminen tuottavat hyvin todennäköisesti uutta tietämystä ydinlaitosten käytöstäpoistosta. Lisäksi reaktoriastian myöhemmällä purkamisella, josta ei ole vielä riittävästi käytännön kokemusta, on huomattavia kustannusvaikutuksia. Näissä olosuhteissa HKG:n ja sen osakkaiden osallistumisen jatkaminen on olennaisen tärkeää, ja eurooppalaisen yhteisyrityksen oikeudellisen aseman jatkaminen on periaatteessa asiallisesti perusteltua.

HKG on hakenut komission energian pääosastolta eurooppalaisen yhteisyrityksen oikeudellisen aseman jatkamista 31. joulukuuta 2027 saakka. Rahoitusjärjestelyistä on kuitenkin tällä hetkellä sovittu vain vuoden 2022 loppuun, ja Euroopan unionin neuvosto toisti 17. kesäkuuta 2011 antamassaan päätöksessä, että näiden järjestelyjen kesto on ratkaiseva peruste myönnettävien etujen keston rajoittamiselle, joten Nordrhein-Westfalenin osavaltion valtiovarainministeriö (FM NRW), johon veroedut vaikuttavat, on hyväksynyt eurooppalaisen yhteisyrityksen oikeudellisen aseman jatkamisen vain 31. joulukuuta 2022 asti. Liittohallitus ei vastusta tällaisen määräajan asettamista, ja lisäksi liittovaltion opetus- ja tutkimusministeriö (BMBF) ei näe mitään syytä sille, miksi eurooppalaisen yhteisyrityksen oikeudellinen asema olisi välttämättä irrotettava edellä mainitun rahoitusjärjestelyn kestosta.

Näin ollen Saksan hallitus tukee HKG:n eurooppalaisen yhteisyrityksen oikeudellisen aseman jatkamista 31. joulukuuta 2022 asti.

PÄÄTELMÄT

Komissio katsoo, että neuvoston vuonna 2011 hyväksymät perustelut HKG:lle myönnetyn yhteisyrityksen oikeudellisen aseman jatkamiseksi ovat edelleen voimassa. Yrityksen harjoittama toiminta ja sen toimintaolosuhteet eivät ole muuttuneet.

Saksan liittovaltio, Nordrhein-Westfalenin osavaltio sekä HKG ja sen osakkaat ovat sopineet HKG:n toiminnan rahoittamista koskevista järjestelyistä ainoastaan 31. joulukuuta 2022 asti.

Sen vuoksi komissio ehdottaa, että neuvosto noudattaisi tätä Saksan viranomaisten ja HKG:n sopimaa aikarajaa ja hyväksyisi yhteisyrityksen oikeudellisen aseman jatkamisen 31. joulukuuta 2022 asti.

2.OIKEUSPERUSTA